Espoon väestöpohja muuttuu arvioitua nopeammin: Joka kolmas on vieraskielinen reilun 15 vuoden päästä – "Kasvusta 80 prosenttia tuli viime vuonna vieraskielisistä"

VÄESTÖ Valtaosa Espoon viime vuoden asukasmäärän kasvusta kertyi muista kuin suomen- tai ruotsinkielisistä.

Luetaan yhdessä -opetusryhmä vieraskielisille kokoontuu keskiviikkoisin Entressen kirjastossa. Hilkka Autio-Ikkala ja Eeva Pirinen kuuluvat ryhmän vetäjiin. Klaus Nurmi

Klaus Nurmi

Tuoreen väestöennusteen mukaan kolmasosa espoolaisista on vieraskielisiä vuonna 2035.

Vieraskielisten osuus on noussut vuosi sitten esitetystä arviosta. Tuolloin ennuste ulottui vuoteen 2030, jolloin muuta kuin suomea, ruotsia tai saamea puhuvia arvioitiin olevan neljännes koko asukasmäärästä.

Juuri valmistunut ennuste tulee julki vielä helmikuun aikana. Sen mukaan Espoossa on kuudentoista vuoden kuluttua 105 400 vieraskielistä asukasta, mikä on 29,7 prosenttia ennustetusta koko kaupungin väestöstä.

– Ennuste perustuu kehitykseen, joka on jatkunut jo jonkin aikaa. Vieraskielisten määrä kasvaa tasaisesti, sanoo Espoon kaupungin tutkija Teija Jokiranta

Viime marraskuussa vieraskielisiä oli 48 570 eli heidän osuutensa espoolaisista oli 17 prosenttia. Tammi-marraskuussa Espoon väestö kasvoi 4 250 asukkaalla.

– Kasvusta 80 prosenttia tuli vieraskielisistä, Jokiranta toteaa.

Suomeen tuli vuonna 2015 paljon turvapaikanhakijoita ja se näkyy Espoossakin edelleen. Osa on saanut turvapaikan tai oleskeluluvan.

Espooseen tullaan myös opiskelemaan ja töihin. Esimerkiksi kiinalaisia opiskelee paljon Aalto-yliopistossa ja osa jää tänne työskentelemään. It-alan yrityksiin tulee myös ulkomaisia työntekijöitä.

Jonkin verran ulkomaalaisia päätyy tänne myös perinteisen syyn eli avioliiton kautta.

Vantaalla vieraskielisiä on enemmän kuin Espoossa. Helsingissä puolestaan heitä on suhteellisesti vähemmän, mutta määrällisesti enemmän kuin Espoossa ja Vantaalla.

– Kaikki vieraskieliset eivät tule suoraan ulkomailta tänne, vaan he muuttavat maan sisälläkin, Jokiranta muistuttaa.

Pääkaupunkiseudulta muutetaan myös muualle Suomeen.

Suurin vieraskielisten ryhmä Espoossa tällä haavaa ovat venäläiset, heitä on 6 600. Toisena ovat virolaiset, 6 100.

Arabiankielisiä on 3 300 ja englantia puhuvia 2 800. Somalinkielisiä on 2 600 ja kiinankielisiä 2 500.

– Virosta tultiin aiemmin paljon, mutta viime aikoina heidän määränsä on vähän laskenut. Vantaa vetää erityisesti virolaisia, Jokiranta sanoo.

Järjestys muuttuu vuoteen 2035 mennessä. Ennusteen mukaan Espoon suurin vieraskielisten joukko on kotoisin Aasiasta, erityisesti Kiinasta. Toisena ovat Pohjois-Afrikasta ja Lähi-idästä tulleet ja kolmantena venäjänkieliset.

Pakolaisten määrää on Jokirannan mukaan vaikea ennustaa.

– On arvioitu, että se rauhoittuisi tasolle, joka oli ennen vuotta 2015.

Opastusta Espoo varautuu päivähoito- ja koulupalveluissa vieraskielisten osuuden kasvuun. Aikuisiakin maahanmuuttajia opastetaan suomalaiseen yhteiskuntaan. Myös valtakunnallinen Luetaan yhdessä -verkosto tarjoaa vapaaehtoistyönä kielen opetusta maahanmuuttajille. Eri puolilla Espoota toimii viikoittain seitsemän Luetaan yhdessä -opetusryhmää. Esimerkiksi Entressen kirjastossa keskiviikkoisin kokoontuvassa ryhmässä käy väkeä hyvin monesta kansallisuudesta. Osa on korkeakoulutettuja.